Georgij A. Tovstonogov
Georgij A. Tovstonogov, 1913-89, georgisk-russisk instruktør, uddannet 1938 på GITIS. Fra 1956 var T leder af Gorkij-teatret i Leningrad, der i dag bærer hans navn, samt fra 1957 professor på Teater-, film- og musikinstituttet, hvor han blev en indflydelsesrig pædagog for unge instruktører som Kama Ginkas, Genrietta Janovskaja og Lev A Dodin. T forenede Stanislavskijs metoder med Meyerholds og Brechts, idet han i en kombination af det episke og det musikalske gav plads til et psykologisk spil. T iscenesatte både klassikere og samtidig dramatik fra den ‘nye bølge’ fx Alexandr Volodin og Alexandr Vampilov og dramatiserede desuden skønlitteratur; hans opsætning af Lev N Tolstojs novelle Historien om en hest blev et internationalt gennembrud. Se også Fysiske handlingers metode; Handlende analyse. 

Bibliografi: Tovstonogov, G Quarante ans de mise en scène 1976 . 